Ханс Кароса
Старата чешма

Превод от немски: Димитър Стоевски, —

chitanka.info

Духни свещта и спи! Все будна в двора

ромони само старата чешма.

Но всеки гост е свиквал твърде скоро

със тоя звук среднощен у дома.

Понякога в съня те лъхват тръпки,

тревога смътна дебне твоя праг —

вън пясъкът скрипти от твърди стъпки

и мигом секва онзи ромон драг.

Събуждаш се, но в страх недей се взира!

Звездите бдят над тихата земя,

до мрамора приведен друмник спира

и пие в длан от старата чешма.

Отива си. Водата пак ромони.

О, радвай се, не си самотен тук!

Вън не един далечни друми гони

и тебе ще споходи някой друг.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.